**Decembrie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plecară unghiuri de cocoare

În depărtarea plumburie

Și așteptăm, acum, din zare

Stoluri de îngeri ca să vie.

Împrăștiind prin aer puful

Tot înstelat de frumusețe

Ca să vibrăm și noi ca stuful

În atmosfera de tristețe.

Sosind în dar ei ne-or aduce

Un zâmbet lin pe fața rece,

Din șovăirea de răscruce

Oricine drumul nou să-ncerce.

Nehotărârile să curme

Chemarea dalbă, fără pete,

Iar potecuțele de urme

Avânturile să ne-mbete.

De-a nu ne pierde în înfrângeri,

Negârbovindu-ne din spate

Înțelegând:„Veniră îngeri

Cu-ndemnul înspre libertate!..”

Înaripările luară

Frunzișul verde după sine

Lăsând din zborul nostru-n vară

Doar o aramă de suspine.

Dar cum copaci încep să crească

Mugurii noi sub scut de scoarță

Așa și viața omenească

Înmugurește o speranță.

Care ne sună ca o liră

Umplută-n notele de Paște:

„Îngerii dalbi pe cer veniră,

Deci Pruncul iată-n noi se naște!”

Victor Bragagiu

victorbragagiu. blogspot. com